जून माह के थोक मूल्य सूचकांक आधारित महंगाई के आंकड़ों को ऊपर की ओर संशोधित कर 2.12 फीसदी किया गया है। पहले इसका अस्थाई अनुमान 1.62 फीसदी लगाया गया था। जहां थोक मूल्य सूचकांक आधारित महंगाई बढ़ रही है वहीं खुदरा महंगाई दर अगस्त में पांच माह के निचले स्तर 5.05 फीसदी पर आ गई। खुदरा महंगाई दर में कमी और जुलाई में औद्योगिक उत्पादन में 2.4 फीसदी की गिरावट के बाद रिजर्व बैंक की अगली 4 अक्टूबर की मौद्रिक समीक्षा में नीतिगत दरों में कटौती की संभावना बढ़ी है। पिछले महीने आखिरी मौद्रिक समीक्षा में केंद्रीय बैंक ने ब्याज दरों के मोर्चे पर यथास्थिति कायम रखी थी।